钦定古今图书集成/明伦汇编/官常典/第323卷 > 范鏓
## 钦定古今图书集成/明伦汇编/官常典/第323卷 > 范鏓

按《明外史》本传：“鏓字平甫，其先江西乐平人，迁沈阳。
鏓举正德十二年进士，授工部主事，迁员外郎。嘉靖
三年，伏阙争《大礼》，下狱廷杖。由户部郎中改长芦盐
运司同知，迁河南知府。岁大饥，巡抚都御史潘埙驳
诸请赈文牒，候勘实乃发。鏓不待报，辄开仓赈之，全
活十馀万，民争讴颂鏓。语闻禁中，帝为责户部，及埙”
与巡按御史匿灾状，埙归罪鏓以自解，被劾罢去，鏓
名由此显。迁两淮盐运使，条上鹾政十要。历四川参
政，湖广按察使，浙江、河南右、左布政使。二十年擢右
副都御史，巡抚宁夏。鏓为人持重有方略。既莅重镇，
不上首功。一意练步骑，广储蓄，缮治关隘亭障，寇为
远徙，俘归者五百人。上疏言：“边将各有常禄，无给田
之制。自武定侯郭勋奏以军馀开垦田园，给将领，委
奸军为庄头，害殊大。宜给还军民，任耕种，便。”帝从其
请。居数年，引疾归。起故官，抚河南。寻召为兵部右侍
郎，转左尚书。王以旗出督三边，鏓署部事。顷之，奉诏
总理边关厄隘，奏上经略潮河川、居庸关诸处事宜。
请于古道门外蜂窝“岭增墩台一为外屏。濬濠设桥，
以防冲突。川西、南两山对处各设敌台，以控中流。分
戍兵番，直守要害。又蓟镇五里垛、划车、升连口、慕田
谷等地，宜设墩台。恶谷、红生谷、香𬬻石等地，宜斩崖
堑。居庸关外诸口，在宣府为内地，在居庸则为边藩，
宜敕东中路文武臣修筑。”加潮河川提督为守备，增
副将。“居庸关领天寿山黄花镇，设横岭守备；塞怀来路，增置新军二千馀人，资团练。”又议紫荆、倒马、龙泉
等关，及山海关、古北口经略事宜，“请于紫荆之桑谷，
倒马之中窑关峪，龙泉之陡石岭诸要害创筑城垣，
增设敌楼营舍。蓟州所辖燕河、太平、马兰、密云四路，
修筑未竟者，括诸司赎锾竣之。而浮图峪、插箭岭尤
为紫荆、倒马二关冲，移参将分驻石门、杜家庄，俾保
定总兵驻紫荆。蓟、辽悬绝千里，移建昌营游击于山
海关。三屯等营缺军，应速募马不足者补入。其常戍
之兵，介胄不备，量给铠仗。番上者悉予行粮，毋俾荷
戈枵腹。”又言：“诸路缓急，以密云之分守为最。各关要
害，以密云之迤西为最。若燕河之冷口，马兰之黄崖，
太平之榆木岭、擦崖子，皆所急也。宜敕抚镇督诸将
领，分各营士马，兼侧近按伏之兵，迭为战守。”兵部言：
“军戍久恋土，猝移置恐他变。莫若山海关增置能将
一员，募军三千，屯驻，听蓟辽抚臣调度，援燕河。”馀如
鏓言。下守臣议。帝才鏓甚。会兵部尚书赵廷瑞罢，即
命鏓入代。鏓以老辞，且言随事通变，乏将顺之宜。帝
怒，责鏓不恭，削其籍。时严嵩当国，而鏓本由徐阶荐，
天下推为长者。惜其去不以罪。然鏓罢，帝召翁万达，
甫至，以忧去，丁汝夔代之。明年，俺荅逼都城，汝夔遂
诛死，而鏓归，久之乃卒。隆庆元年复官。